Communitas » Wereldbiddag vir vroue
TuisbladWereldbiddag vir vroue
Posts Tagged ‘Wereldbiddag vir vroue’
By Bellville Uitsig-gemeente het ons ook saam met vroue wêreldwyd en veral Egipte, die gasheerland wat die Wêreldbiddagprogram saamgestel het, die tema: “Strome water in die woestyn” bedink en gebid. Die Christendom het na Egipte gekom deur die Egiptenare wat in Jerusalem was en die Evangelie in hulle eie taal gehoor het tydens die uitstorting van die Heilige Gees op Pinksterdag. In die Ou Testament was Egipte ŉ toevlugsoord teen die droogte en hongersnood vir Jakob en sy gesin tydens Josef se administrasie. In die Nuwe Testament is dit ŉ toevlugsoord vir Jesus en sy ouers tydens Herodes se kindermoord.
Vandag is Egipte, tsv hul eie onrus steeds volgens die VN se vlugtelingagentskap ŉ plek waar vlugtelinge ontvang word. Steeds ŉ toevlugsoord teen oorlog en geweld vir Soedanese, Somaliërs en vele ander. Die situasie van die vlugtelinge is baie krities aangesien hulle soms geen maatskaplike beskerming geniet nie. Vanuit die geskiedenis van Egipte in die Bybel dink ons ná oor Christene se rol as ŉ “stroom in die woestyn” vir die bevolking wat werklik “droogte ondervind.”
Die gemeente GARIES is anders! Dieselfde vroue soos in Egipte, maar met ‘n verskil. In die stede nooi dames mekaar vir die geleentheid, maar hier is die geleentheid sinoniem met worsbroodjies. Ja, klink vreemd het ek ook aanvanklik gedink. Die opnames van getalle word alreeds twee weke vooraf gemaak en die wors word die oggend vars gebraai. Vroue lewer al van vroeg bestellings af. ‘n Mooi bedrag van R2 300 verhoog die bydrae vanaf die gemeente. Die WBVV word altyd om 12h30 gehou en word ook deur die plaaslike hoërskooldogters bygewoon. Die inkleur van die geleentheid was vir my aangenaam, omdat ek ook die “power point”-aanbieding ontvang het. So ‘n paar jaar gelede was ek in Israel en Egipte – dit was voorwaar ‘n voorreg om die dames te kon saamneem op ‘n toer daardeur. Ons kon leer van papirus en die cardouche en die heilige besie – scarab.
Die tema, Strome in die woestyn, was absoluut van pas, aangesien hierdie streek so ‘n maand gelede ook oorstroom is deur ‘n geweldige reënstorm. Wat my soveel beïndruk het, is die Samaritaanse vrou wat so hartlik en respekvol deur Jesus by die put ontvang is. Dis juis op dié eenvoudige en gewone plekke waar Jesus die mens altyd inwag. Hy is daar voor ons nog dit besef. Die vloei van water is so ongelooflik en sonder perke. So wil Hy ook vloei in my hart, siel en verstand.
NG Kerk De Eike, Kuilsrivier
deur Marina Rogotta
Ds Janine Williams van die VGK Sarepta-gemeente het ons kom toespreek oor ons “woestynlewe”. Sy het dit so pragtig verduidelik d.m.v. die storie van die Samaritaanse vrou, dat God ons lewende water gee al is ons in ‘n “woestyn” in ons lewe! Ons Here, sonder grense, reik uit na almal. Deur God se smeltkroes word ons gesuiwer om al meer na sy beeld gelyk te word. Deur woestynervarings maak Hy ons mooi en deur moeilike tye maak Hy dit wonderlik. Op ons mees verlate tye, was Hy daar vir ons! Almal van ons bereik so ons eindbestemming – beplan deur ons Hemelse Vader!
deur Cindy vd Merwe
Die Wêreldbiddag vir Vroue het in 1887 begin toe vroue van die Presbiteriaanse Kerk in die Verenigde State van Amerika aangegryp was deur die nood van immigrante en die nagevolge van die vrystelling van slawe in hulle land. Hulle het ‘n oproep gedoen vir ‘n nasionale dag van gebed. Vroue van ander kerke het ook begin deelneem en die beweging het vinnig na ander lande versprei. Waar vroue ookal kennis gemaak het met die biddag, het dit hulle geïnspireer om in hul eie lande ook daarmee te begin. Die gevolg was dat die dag gou bekend gestaan het as die WÊRELD-BIDDAG VIR VROUE.
Durbanville Gemeente het die voorreg gehad om hierdie jaar die gasvrou te wees van die 84ste Wêreldbiddag vir Vroue. Alle vroue – oud en jonk – was deel van hierdie gebedsgolf wat jaarliks oor ons land spoel.
Die tema vir 2014 was: “Strome water in die woestyn” en die land waarop gefokus is, was Egipte.
Dr Almatine Leene van NG Kerk Stellenbosch-Wes was die spreker.